Verbeter probleemoplossing met dié wenke - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Verbeter probleemoplossing met dié wenke
Hoekom word ondervinding so beklemtoon as iemand aangestel word? Die eenvoudige antwoord is dat dit vir werkgewers wys dat iemand geleer het hoe om probleme op te los en die teorie wat hy bemeester het op verskillende probleme toepas.
ŉ Aantal opnames deur maatskappye soos Microsoft en die BBC oor die vaardighede wat gegradueerdes nodig het, beskou almal probleemoplossing en sy verwante vaardighede soos beplanning, ontleding en organisering as van die mees gesogte vermoëns as dit by gegradueerdes se aanstelbaarheid kom.
Probleemoplossing is waaroor werk gaan en ŉ universiteitsgraad of ŉ ander tersiêre kwalifikasie kan jou nie leer om elke krisis of probleem wat in die loop van jou loopbaan voorkom te hanteer nie. Dit is ŉ vaardigheid wat aangeleer en verbeter word deur werklike probleme op te los en nuwe tegnieke aan te leer.
Maar hoe verbeter mens jou probleemoplosvermoëns? Hier is ŉ paar praktiese wenke:
Fokus op die oplossing ─ nie die probleem nie
Strateeg en afrigter Zoë B sê neurowetenskaplikes het bewys dat jou brein nie ŉ oplossing kan vind as jy op die probleem fokus nie. “Dit is omdat jy effektief ‘negatiwiteit’ voer as jy op die probleem fokus, en dit aktiveer op sy beurt weer negatiewe emosies in die brein. Hierdie emosies blokkeer potensiële oplossings. Ek sê nie jy moet die ‘probleem ignoreer’ nie ─ probeer eerder kalm bly.”
Definieer die probleem en benader dit neutraal
Loopbaandeskundige Debbie Allen raai ons aan om tyd aan die oplossing van die probleem te bestee. “Verstaan die kriteria vir ŉ goeie besluit en genereer ŉ paar goeie opsies.”
Zoë B voeg by dat ons nie probleme as “bangmaakgoed” moet beskou nie. “As mens daaraan dink, wat is ŉ probleem? Eintlik is dit net terugvoer oor jou huidige situasie. Al wat ŉ probleem vir jou sê, is dat iets op die oomblik nie werk nie en dat jy dit op ŉ nuwe manier moet hanteer. So, probeer probleme neutraal benader ─ sonder om enigsins te oordeel.”
“Voor jy begin, maak seker dat jy goed begryp presies wat die probleem is. Soms lyk dit asof daar ŉ klomp probleme is, maar eintlik is dit net een met ŉ klomp simptome. Moenie ŉ berg van ŉ molshoop maak nie. Dit is presies hoekom ŉ stabiele gemoed van die grootste belang is. Onthou, vir elke probleem is daar ŉ oplossing,” sê Lynn Silva, besigheidsmentor en bydraer tot Lifehack.com.
Daarbenewens, sê sy, moet jy soveel feite as moontlik uitsnuffel sodat jy jou potensiële oplossing op bewyse baseer en nie op gevoelens nie. Feite sal ook die probleem duidelik skets en jou help om dit akkurater te definieer.
Identifiseer die oorsake en wees oopkop
Silva sê ons moet kyk na hoe en hoekom dit gebeur het. “Beskou die probleem uit verskillende perspektiewe. Speel duiwelsadvokaat. As jy weet hoe om dit op te los, is dit nie ŉ probleem nie. Dit is hoekom dit noodsaaklik is om ander sienings en menings te oorweeg. Ander mense beskou dit dalk anders.”
Zoë B stel voor dat jy die “rigting” van jou gedagtes verander deur lateraal te dink. “Probeer om jou benadering te verander en op ŉ nuwe manier na goed te kyk. Probeer rondspeel met jou doelwit en soek na ŉ oplossing wat diametraal die teenoorgestelde is!”
Dinkskrums is ŉ groot deel van probleemoplossing omdat dit nuwe moontlikhede en oplossings ontsluit. Ander mense het dalk nie jou blindekolle nie of sien bloot dinge anders. Moenie bang wees om hulp te vra nie.
Speletjies en raaisels sal jou dwing om kreatief oor die oplos van probleme te dink; hulle verdiep jou denke en leer jou om deur uitdagings te volhard. En boonop is dit pret! Die Universiteit van Kent in die Verenigde Koninkryk stel voor dat mens “breinspeletjies” soos kriptiese blokraasisels, Sudoku, skaak en brug speel. Rekenaarspeletjies is ook uitstekende probleemoplosoefeninge want hulle kan ons leer om strategies te beplan en verskillende aksielyne teen mekaar op te weeg.
Debbie Allen, 15 August 2014, 5 ways to hone your problem-solving abilities and become an expert in your field, https://www.fastcompany.com/3034396/5-ways-to-hone-your-problem-solving-abilities-and-become-an-expert-in-your-field.
Lynn Silva, n.d., The simplest ways to improve your problem solving skills, http://www.lifehack.org/articles/productivity/the-simplest-ways-improve-your-problem-solving-skills.html.
University of Kent, 2013, Problem solving and analytical skills, https://www.kent.ac.uk/careers/sk/problem-solving-skills.htm.
Zöe B, n.d., 6 ways to enhance your problem-solving skills, http://www.lifehack.org/articles/productivity/6-ways-to-enhance-your-problem-solving-skills.html.